
A háborús propaganda új tendenciái a XXI. században.

Az életünk minden aspektusában találkozunk azzal, hogy az infokommunikációs eszközökön
keresztül befolyásolni próbálnak minket. Legyen szó reklámokról, politikai választási
kampányokról, vagy akár egy háborúról.
Az orosz−ukrán konfliktus során is azt tapasztaljuk, hogy a közösségi médiában nap mint
nap harcolnak a hadviselő felek propagandaelemei a figyelmünkért, és azért, hogy állást
foglaljunk. 
Kutatómunkám során tapasztaltam, hogy a befolyásolás, a háborús propaganda ismert
módjai mellett a modern technológiai környezetben lehetségessé vált új eszközök is
megjelennek, ezért lett a dolgozatom egyik kulcsfogalma a propaganda. A kutatásom
középpontjában a mémek állnak, amelyeket a háborús stratégiai kommunikációban betöltött
szerepük alapján vizsgálok.
A dolgozatomban kontingenciaelemzést, azaz tulajdonításelemzést végeztem, feltérképezve,
hogy milyennek ábrázolja önmagát, illetve ellenfelét az ukrán és az orosz háborús propaganda.
Szakirodalmi áttekintés során meghatároztam a propaganda fogalmát a befolyásolás fajtáival
összehasonlítva, majd elhelyeztem az információs műveletek és a hibrid műveletek keretei
között. Példák segítségével bemutattam a mémek szerepét az interneten, főleg a közösségi
médiában zajló információs műveletekben. Elemeztem annak okait, hogy miért lehetnek
hatékonyabbak a befolyásolásban, mint a hagyományosan alkalmazott üzenetek.
Igyekeztem visszatérő elemeket találni mind az ukrán, mind az orosz propagandában.
Ismeretes, hogy az interneten a hír bejegyzések megtekintései eltörpülnek egy-egy
(mozgó)képéhez képest. Egy hosszabb elemző cikket elolvasni sok idő, unalmas és száraz az
információ. Ehhez alkalmazkodott a propaganda is. Dolgozatomban igyekeztem bebizonyítani,
hogy a mémek mögött megbújó tartalom útján a fiatalságot is aktívan el lehet érni a háborús
propagandával. A képek és videók több érzékszervünkre hatnak egyszerre, ezáltal az így
közvetített tartalom intenzívebben, és főleg az érzelmekre hat. A komplex üzenetek azért is
hatékonyabbak, mert, eltérően a szövegektől, nem elemezhetők érvek szempontjából.
Mindezeket szemléltetve, gyakorlati példákkal alátámasztva felhívom a figyelmet az
interneten közvetített és a mémek által közölt propaganda hatékonyságának veszélyeire.
Lezárásként ajánlásokat fogalmazok meg arra, hogyan lehetne növelni a befolyásoló,
megtévesztő üzenetekkel szemben a társadalom ellenállóképességét



